- Ներկայումս մենք կանգնած ենք մի խնդրի առաջ, որը չափազանց վտանգավոր է դառնում՝ իբրև ճշմարտություն վաճառվում է սուտը,- Ուլրիխ Զայդլ՝ կինոռեժիսորի այս մտահոգությունը, կարծում եմ շատերն են կիսում, գուցե նույնիսկ նրանք, ովքեր այնքան են հղփացել, որ սուտը ոչ միայն վաճառում են, այլև ցինիկաբար պարտադրում: Բայց սա մարդկության առաջ ծառացած միակ խնդիրը չէ, որի վրա ուշադրություն է հրավիրում ավստրիացի արվեստագետը: Կինոաշխարհում ինքնատիպ և՝ ամենասուր աչք ունեցող ռեժիսորի և սցենարիստի համարում ունեցող Զայդլը, խաղարկային ու վավերագրական կինոժանրերի սահմանները ջնջելով, երբեմն նաև զուգահեռելով է՝ կյանքի և գեղարվեստական իրականությունները ներկայացնող հեղինակային իր ֆիլմերը ստեղծում: Ծայրահեղ տարբեր բնութագրումներով՝ «սև հումորով, սարսափելի սադրիչ», «enfant terrible», «21-դարի կինոյի դասական» հայտնի Ո. Զայդլը Երևանյան միջազգային կինոփառատոնի պատվավոր հյուրն էր: Դա նշանակում է, որ մեզ կրկին հնարավորություն էր ընձեռվել դիտել նրա՝ ոչ այնքան ակնահաճո, բայց «ահավոր, ցնցող» և խոր ներազդեցություն ունեցող ֆիլմերը, ներկա լինել նրա վարպետության դասերին, լսել նրա չափազանց հետաքրքիր զրույցներն ու մտորումները մարդու և նրա միջավայրի փոխհարաբերության, երկիր մոլորակը վտանգված լինելու և մարդկությանը հուզող ամենատարբեր երևույթների մասին: Համամարդկային խնդիրներ վերհանող ֆիլմեր նկարահանող արվեստագետը համոզված է, որ՝ «ռեժիսորի մասնագիտական կոչումը հենց դա է: Պարզապես պետք է կարենալ հարցերը ճիշտ ձևակերպել»: